ধর্মমতি মন্তব্য করলেন—'দুর্বোধ্য।' তাঁর বিদ্রুপ অগ্রাহ্য করেই পড়ে যেতে লাগলাম—'দীঘিটির ধারে সেই মলিন মেয়েটিকে দেখেই এক অন্ধকার ছায়া পড়েছিল কাজলরেখার মনে। এরপর স্নান করে এসে সে দেখেছিল যে তার কল্পনার জগৎটা সম্পূর্ণ বদলে গেছে। সদ্যপ্রাণিত মৃতকুমার অঙ্কশায়িনী হয়েছেন সেই মেয়েটির। নিয়তির এই নিষ্ঠুর অবলীলায় যে বর্ণময় অন্ধকার কাজলরেখা তা গ্রহণ করল সহজেই। কিন্তু সবচেয়ে অপ্রত্যাশিত অন্ধকার অর্থাৎ নিয়তির মহাকূট অবশ্য এসেছিল আরো কিছুদিন বাদে।' এবার থামলাম। দেখলাম ধর্মমতি শুক চোখ তুলে তাকালেন এবং বললেন—'অতি দুর্বোধ্য।' প্রত্যুত্তর না করে পড়ে যেতে লাগলাম—'কাজলরেখা জানতো যে সূচরাজা তার প্রতি গভীরভাবে অনুরক্ত। তাই রাজ্যপাট ছেড়ে চলে গিয়েও তিনি আবার ফিরে এসেছিলেন কাজলরেখারই টানে। এদিকে সদাগরকে বারবার নিষেধ করা সত্ত্বেও তিনি ওই দুষ্কর্ম করলেন। বিনা দোষে মহাকলঙ্ক অভিযুক্ত হয়েও কাজলরেখা বিচারসভায় আলোর আশা করেছিল। আর সেইসময়ে তার সবচেয়ে আপনজন, প্রকৃত সত্যের একমাত্র সাক্ষী তাকে উদ্ধার করতে এগিয়ে এলেন না। কাজলরেখার জীবনে এলো সবচেয়ে অপ্রত্যাশিত অন্ধকার। কিংবা নিয়তির আঁকা সবচেয়ে বর্ণাঢ্য অন্ধকারও বলা যায়।' দেখলাম ধর্মমতি শুক চোখ মেলে তাকালেন আমার দিকে। 'অতএব কাজলরেখাকে নির্বাসিত হতে হল সদাগরের সঙ্গে। একই যাত্রায়। একই বজরায়। সারারাত ধরে সদাগর যখন তার সঙ্গ প্রার্থনা করছেন, কাজলরেখা তখন প্রার্থনা করছিলেন এক নির্বিকল্প অন্ধকারকে। এবং কি আশ্চর্য! ঈশ্বর তার কথা যেন শুনলেন। ভয়ঙ্কর অন্ধকারে, বিধ্বংসী ঝড়ঝঞ্ঝায় দিকশূন্য হয়ে এক বিস্তীর্ণ শুকনো চরে এসে আটকালো সেই বজরা। এবং দুর্লক্ষণা বলে তাকে নিক্ষেপ করা ওই অন্ধকার নদীতীরে। মুক্তি পেলেন কাজলরেখা তার কাঙ্খিত অন্ধকারে। এরপর—